钦定古今图书集成/明伦汇编/氏族典/第281卷 > 《廖用贤尚友录》 > 汪立信
## 钦定古今图书集成/明伦汇编/氏族典/第281卷 > 《廖用贤尚友录》 > 汪立信

按《宋史汪立信传》：“立信，澈从孙也。立信曾大父智从
澈宣谕湖北，道六安，爱其山水，因居焉。淳祐六年，登
进士第，授乌江主簿，辟沿江制幕，知桐城县，未上，辟
荆湖制司干办，通判建康府。荆湖制置赵葵辟充策
应使司及本司参议官，擢京西提举常平，改知昭信
军。景定元年，差知池州，提举江东常平。明年，改知江”
州，充沿江制置副使，节制蕲黄、兴国军马，提举饶州
南康兵甲。升江西安抚使。乞祠禄，差知镇江，寻充湖
南安抚使、知潭州。至官供帐之物，悉置官库，所积钱
连岁代纳。潭民夏税，“贫无告者予钱粟，病者加药饵，
雨雪旱潦，军民皆有给。”兴学校，士习为变。权兵部尚
书、荆湖安抚制置、知江陵府。时襄阳被围危急，立信
上疏，“请益安陆府屯兵，凡边戍皆不宜抽减。黄州守
臣陈奕，素蓄异志，朝廷宜防之。”乃移书贾似道。似道
得书大怒，以危法废斥之。咸淳十年，元兵大举伐宋，
似道督诸军出次江上，以立信为端明殿学士、沿江
制置使、江淮招讨使，俾就建康府库募兵，以援江上
诸郡。立信受诏不辞，即日上道，至建康，守兵悉溃，而
四面皆北军。立信知事不可成，率所部数千人至高
邮，欲控引淮、汉，以为后图。已而闻似道师溃芜湖，江汉守臣皆望风降遁，立信叹曰：“吾今日犹得死于宋
土也。”乃置酒召宾佐与诀，手为表，起居三宫，与从子
书，属以家事。夜分，起步庭中，慷慨悲歌，握拳抚案者
三，以是失声，三日扼吭而卒。立信子麟内书写机宜
文字，在建康不肯从众降，崎岖走闽以死。